จ่อชง ครม.ออกแนวปฏิบัติ วันวิสาขบูชา รณรงค์สวดมนต์-ไหว้พระที่บ้าน
ลดรวมคน ให้วัดจำกัดคนเวียนเทียนนายอิทธิพล คุณปลื้ม รมว.วัฒนธรรม กล่าวภายหลังมอบถุงยังชีพและอาหารให้แก่ประชาชนที่ได้รับความเดือดร้อนจากผลกระทบการแพร่ระบาดของโรคติดเชื้อไวรัสโควิด-19 ที่วัดราชบพิธสถิตมหาสีมารามราชวรวิหาร และวัดสุทัศนเทพวราราม ว่า รัฐบาลมอบหมายให้ทุกกระทรวงผสานพลังเครือข่ายปฏิบัติงานตามที่มีหน้าที่อยู่ ซึ่งกระทรวงวัฒนธรรม (วธ.) ได้ประสานความร่วมมือกับเครือข่ายบ้าน วัด โรงเรียน หรือบวร โดยขับเคลื่อนพลังบวรในการช่วยฝ่าวิกฤติร่วมกันทั่วประเทศ ในส่วนกรุงเทพฯ ได้ร่วมกับวัดต่างๆดำเนินงานตามพระดำริของสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก โดยให้วัดเป็นศูนย์กลางในการแจกจ่ายอาหารและถุงยังชีพ พร้อมประสานไปยังกรุงเทพมหานคร ให้สำรวจความต้องการของชุมชน และเชิญประธานชุมชนมาเป็นตัวแทนมารับอาหาร แล้วกระจายไปยังคนในชุมชน รวมถึงมอบแก่ผู้ป่วยติดเตียง ผู้สูงอายุ เพื่อลดจำนวนคนมารวมตัวกัน ในส่วนภูมิภาคได้มอบให้วัฒนธรรมจังหวัดประสานกับเจ้าอาวาสวัดในแต่ละวัด รวมถึงผู้นำท้องถิ่น เพื่อให้มาช่วยดูแลการแจกเครื่องอุปโภค-บริโภค ตามมาตรการที่รัฐบาลกำหนด เน้นการเว้นระยะห่างระหว่างบุคคล ให้สวมใส่หน้ากากอนามัย เพื่อป้องกันการแพร่ระบาดของโรค นอกจากนี้ วธ.ยังเป็นสื่อกลางในการรับบริจาคสิ่งของ เครื่องใช้ และเครื่องยังชีพ จากผู้มีจิตศรัทธา โดยจะนำไปมอบต่อให้บุคลากรทางการแพทย์และประชาชนที่เดือดร้อนนายอิทธิพลกล่าวด้วยว่า เนื่องในเทศกาลวันวิสาขบูชา ประจำปี 2563 ซึ่งได้มีการยกเลิกการจัดกิจกรรมที่ท้องสนามหลวงไปแล้ว กรมการศาสนา (ศน.) จึงประสานไปยังสำนักงานพระพุทธศาสนา (พศ.) ออกมาตรการรณรงค์ และแนวปฏิบัติในการจัดกิจกรรมทางศาสนาเนื่องในเทศกาลวันวิสาขบูชา ในลักษณะเดียวกับเทศกาลวันสงกรานต์ ซึ่งสามารถลดการแพร่ระบาดของโรคโควิด-19 ลงได้ ซึ่งหลักๆ ก็ให้งดเว้นจัดกิจกรรมเพื่อเป็นการลดการรวมกลุ่มคน ให้ใช้เวลาทำบุญตักบาตรในเวลาอันรวดเร็ว หรือหากวัดใดจัดกิจกรรมเวียนเทียน ก็ต้องจำกัดจำนวนคน และเว้นระยะห่างในการเดินวนรอบพระอุโบสถ ตลอดจนรณรงค์ให้ประชาชนไหว้พระสวดมนต์ที่บ้าน เป็นต้น ทั้งนี้จะประเมินสถานการณ์ในภาพรวมของประเทศ กำหนดแนวทางปฏิบัติเพื่อเสนอต่อคณะรัฐมนตรี (ครม.) ในสัปดาห์หน้า.
 เนื่องในเทศกาลวันวิสาขบูชา ประจำปี 2563 ซึ่งได้มีการยกเลิกการจัดกิจกรรมที่ท้องสนามหลวงไปแล้ว กรมการศาสนา (ศน.) จึงประสานไปยังสำนักงานพระพุทธศาสนา (พศ.) ออกมาตรการรณรงค์
วันวิสาขบูชา,เวียนเทียน,สวดมนต์,กิจกรรมวันวิสาขบูชา,โควิด-19,กระทรวงวัฒนธรรม,ข่าววันนี้,การศึกษา